Document ID: /roh_data/filtered/fineweb-2-filterrobots_roh.jsonl.gz/8652

Per in di lung da 12 uras sa preschentan divers manaschis da cultura pli pitschens e pli gronds e porschan a visitaders e visitadras attracziuns individualas. A la 11avla ediziun ha era RTR preparà in program multifar ed extraordinari. Tut ils arranschaments e tut las visitas guidadas èn per rumantsch e tudestg e da giudair tranter las 12:00 – 19:00.
Radio e TV live
Ils products da medias enconusch’ins sco “buccadinas” finidas e consumablas sin moniturs ed en il radio. Ma co fan ins tut las contribuziuns ch’ins vesa ed auda mintga di? RTR dat invista e mussa la lavur concreta en ils studios. Emissiuns vegnan producidas live per e cun il public e tgi che vul po collavurar davos la camera u il microfon.
Fufragnar en l’archiv
Ensemen cun ils collavuraturas e las collavuraturas pon las visitadras ed ils visitaders far ina retschertga davart in lieu preferì en il Grischun u tschertgar istorgias veglias en l’archiv. Pertge betg guardar sch’ins n’è eventualmain sez betg perpetnisà en ina contribuziun da radio u televisiun? Sper retschertgar pon visitadras e visitaders era chargiar agens videos u fotos sin la nova plattafurma «nossaistorgia.ch». Suletta cundiziun: Ils videos ston esser digitalisads (po vegnir fatg al lieu).
Zambregiar in radio DAB+
Tgi ch’è pli vegl che 12 onns po construir tar RTR durant la «Sonda lunga» ses agen radio DAB+. Trais lavuratoris porschan plaz a diesch persunas. Ma er per pli giuvens datti attracziuns: Il moderatur da RTR Sergio Guetg è en cuschina e fa cun uffants tranter 5 e 10 onns stailas dultschas e saladas.
Musica e lirica
Sa chapescha che musica e texts rumantschs n’astgan betg mancar ad in tal arranschament. I dat gist pliras chaschuns d’entupar artists indigens: La chantautura da 18 onns Chiara Jacomet preschenta chanzuns da ses album nov “Mascra”. Severin Brugger e Laura Loretz preschentan lur simbiosa da musica multifara e lirica en il dialect tuatschin.
La survista da tut las attracziuns chattais Vus online sut www.langersamstag.ch/programm, il link avra en ina nova fanestra ed el carnet da program.